Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 202/05)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Χοιρομέρι Πιτσιλιάς“ (Hiromeri Pitsilias)

ELi nr: PGI-CY-02368 – 15.9.2017

KPN () KGT (X)

1. Nimetus(ed)

„Χοιρομέρι Πιτσιλιάς“ (Hiromeri Pitsilias)

2. Liikmesriik või kolmas riik

Küpros

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Nimetusega „Χοιρομέρι Πιτσιλιάς/Hiromeri Pitsilias“ tähistatakse laagerdunud, kuiva, soolatud, suitsutatud ja veinis marineeritud lihatoodet. Selle tootmisel ei kasutata säilitusaineid (nt nitraadid, nitritid, polüfosfaadid), lõhna- ja maitsetugevdajaid ega muid lisandeid. Ka toote „Χοιρομέρι Πιτσιλιάς/Hiromeri Pitsilias“ toorainetes ei ole säilitusaineid (nt nitraadid, nitritid) ega muid lisandeid.

Selle valmistamiseks kasutatakse:

— värsket seakooti (ühes tükis, mis võib sisaldada ainult järgmisi luid: reieluu, põlvekeder, sääreluu, pindluu ja pöiapära), mis on saadud tervelt sealt, kes on tapetud seaduses nõutud viisil (verest täielikult tühjaks lastud ja kohe jahutatud). See peab olema nahata (v.a pöiapära ots, kus võib olla veidi nahka, mis ei tohi aga liha katta). Vastuvõtmisel kontrollitakse saadud liha värvust (mis peab olema iseloomulikult helepunane), lõhna (hea), sisetemperatuuri (0–7 °C) ja pH-d (5,3–6);

— kohalikku sorti ’Mavro’ kasvatavatest viinamarjaistandustest (võivad kasvatada ka sorti ’Maratheftiko’) saadud kuiva punast veini. Vastuvõtmisel kontrollitakse saadud veini lõhna (peab olema sordile iseloomulik), alkoholisisaldust (12–15 %) ja suhkrusisaldust (alla 4 g/l);

— jämedat (mere)soola;

— (vabatahtlik) purustatud koriandrit (Coriandrum sativum).

Toote „Χοιρομέρι Πιτσιλιάς/Hiromeri Pitsilias“ omadused on järgmised.

Füüsikalised omadused

Kuju: pirnikujuline (selle valmistamiseks kasutatud tervele singile iseloomulik kuju) ja ühelt küljelt lapikuks pressitud

Kaal: 3–5 kg

Organoleptilised omadused

Värvus: väljast tugevalt tumepunane kuni must ja seest punane kuni purpurpunane. Sees võivad olla eristatavad kahvatumad triibud (lihaskiud).

Maitse: soolane ja suitsune; lisaks on tunda ka veini ja (kui lisatud) koriandri maitset

Lõhn: iseloomulik veinine, suitsune ja on tunda koriandrit (kui on kasutatud)

Tekstuur: tihedalt kokkusurutud lihaskiud ei ole triipudena eristatavad, närimisel vintske

Keemilised omadused

Veesisaldus: 40–55 %

Naatriumkloriid: 5–10 %

Toode „Χοιρομέρι Πιτσιλιάς/Hiromeri Pitsilias“ lastakse tarbimisse tervikuna (kondiga või ilma) või viilutatult. Turustada võib toodet „Χοιρομέρι Πιτσιλιάς/Hiromeri Pitsilias“ tootmisprotsessi käigus tekkiva koorikuga või ilma selleta. Toodet võib müüa pakendatult või pakendamata.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Χοιρομέρι Πιτσιλιάς/Hiromeri Pitsilias“ valmistamiseks kasutatav punane vein on toodetud määratletud geograafilises piirkonnas asuvates viinamarjaistandustes, kus kasvatatakse piirkonnas valdavat kohalikku viinamarjasorti ’Mavro’. Sellised istandused asuvad Pitsiilia piirkonnas (kontrollitud päritolunimetusega veinid), kus võib kasvatada ka sorti ’Maratheftiko’ (Vamvakada).

Pitsiilia piirkonnas on erilise morfoloogia ja kvaliteediga pinnas, mis sobib eriti hästi veiniviinamarjade kasvatamiseks: merepinna suhtes väga kõrgel, kallakutel lasuv muld on toitainevaene ja paljandunud vulkaaniliste kaljurahnudega ning viinamarjade küpsemise ajal sademeid ei esine. Kõik need Pitsiilia piirkonna klimaatilised ja morfoloogilised erisused annavad selle piirkonna veinile erilised organoleptilised ja omadused ja kvaliteedi, mis mõjuvad toote „Χοιρομέρι Πιτσιλιάς/Hiromeri Pitsilias“ organoleptilistele omadustele, sest veinis leotamine on tootmisprotsessi oluline osa.

3.4. Täpsustage tootmise erietapid, mis peavad toimuma määratletud geograafilises piirkonnas

Toote „Χοιρομέρι Πιτσιλιάς/Hiromeri Pitsilias“ tootmise erietapid, mis peavad toimuma määratletud geograafilises piirkonnas: liigsete osade eemaldamine (vajaduse korral), kuivsoolamine 5–7 päeva, kuivas punases veinis leotamine vähemalt kaks nädalat, suitsutamine vähemalt üks kuu, pressimine, täiendav kuivatamine laagerdumisruumis ja (vajaduse korral) koriandri lisamine. Toodet võib ka ainult suitsutada või lisaks sellele ka laagerdumisruumis hoida, aga mõlemal juhul peab see etapp kestma vähemalt kaks ja pool kuud. Peale selle peavad tootjad ise määratletud geograafilises piirkonnas eemaldama tootele „Χοιρομέρι Πιτσιλιάς/Hiromeri Pitsilias“ tootmisprotsessi käigus tekkinud kooriku või muud soovimatud osad, et säiliksid toote füüsikalised omadused.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Olenemata sellest, kas toode on pakendatud, pakendamata, tervik või viilutatud, peab sel olema märgistus, kus on kirjas selle registreeritud nimetus ning tootmisüksuse andmed ning/või viilutamis- ja pakendamiskoha andmed (kui viilutamine ja pakendamine ei toimu tootmiskohas).

4. Geograafilise piirkonna täpne määratlus

Määratletud geograafiline piirkond Pitsiilia on teadaolevalt mägine. Merepinna suhtes kõrgusel 700 meetrit ja rohkem asuv piirkond hõlmab järgmiste haldusüksuste territooriume:

Nikosia piirkond: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Larnaca piirkond: Odou

Limassoli piirkond: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Seos geograafilise piirkonnaga

Nimetuse „Χοιρομέρι Πιτσιλιάς/Hiromeri Pitsilias“ registreerimise taotluse aluseks on toote füüsikalised, keemilised ja organoleptilised omadused, mis kujunevad välja ja säilivad sellise tootmisprotsessi käigus, kus ei ole vaja kasutada mingeid lisandeid.

Toote „Χοιρομέρι Πιτσιλιάς/Hiromeri Pitsilias“ omadused põhinevad tootjate oskusteabel:

singi paksem pool tehakse ümaramaks (vajaduse korral), eemaldades liigsed osad, et sool imenduks ühtlaselt ning kogu toode oleks ühtlaselt happeline ja suitsune.

Singi suurusest oleneb, kui kaua seda soolas hoitakse ja kui palju soola kasutatakse. Suuremat sinki soolatakse kauem ja kasutatakse veidi rohkem soola, et see imenduks kondini ja lõpptoode oleks soovitud maitsega.

Toote „Χοιρομέρι Πιτσιλιάς/Hiromeri Pitsilias“ sisule omane tugev veinimaitse ja lõhn ning iseloomulik värvus saadakse lõhna ja keemiliste omaduste poolest sobiva punase veiniga, mis on saadud kohalikest viinamarjaistandustest, kus kasvatatakse valdavalt (80 % viinamarjaistanduste kogupindalast) sorti ’Mavro’, aga võib kasvatada ka punase viinamarja sorti ’Maratheftiko’, ning need omadused olenevad ka liha veinis ligunemise ajast.

Suitsutamine ja pressimine on toote „Χοιρομέρι Πιτσιλιάς/Hiromeri Pitsilias“ tootmise olulised etapid ja tootjate oskusteabe olulised aspektid. Suitsutamisest tuleneb singi välisvärvus ning suitsune lõhn ja -maitse, ilma et muutuks singi tootmise eelmistes etappides kujunenud veini ja (kui lisatud) koriandri lõhn ja maitse. Kerge külmsuitsutamine toimub järk-järgult. See, kui intensiivne on tuli, kui kaugel on toode tulest ja kui kaua suitsutatakse, oleneb ka ilmastikutingimustest. Suvel peab tuli olema vähem intensiivne ja ning tootes soovitud niiskusetaseme saavutamise aeg on lühem.

Toote kuju, veesisaldus ja tekstuur kujuneb vahelduva suitsutamise ja pressimisega, millega välditakse ka toote riknemist. Singi suurusest ja ilmastikutingimustest sõltub, mitu korda seda pressitakse. Suuremaid sinke on vaja rohkem kokku suruda. Suvel on tavaliselt soojema ilma tõttu vaja toodet vähem kordi pressida.

Pärast suitsutamist ei ole toote sisu veel soovitud värvuse ja tekstuuriga, mistõttu paneb tootja singi varjulisse ja õhurikkasse kohta laagerduma seniks, kuni soovitud omadused on kujunenud. Lõpptoote tekstuur peab olema selline, et iga viil oleks tihke ja sitke, mitte lihtsalt lagunev.

Pitsiilia kliimat iseloomustavad kuivad jahedad suved ja pehmed talved; kallakutel lasub suhteliselt toitainevaese mullaga pinnas. See on aidanud kaasa selliste tootmis- ja säilitamismeetodite väljakujunemisele, mille abil töödeldud lihatooted säilivad toatemperatuuril. Nii sai pere liha süüa kogu aasta vältel ega pidanud seda rasvas säilitama (nagu seda tehti muudes piirkondades). Selliste toodete valmistamise muutumatuna püsinud oskusteavet on antud edasi põlvest põlve ning Pitsiilia tootjad kasutavad sama oskusteavet ka tänapäevastes tootmiskohtades.

Pitsiilia pinnas ja kliima tõttu kasvatatakse seal teiste piirkondadega võrreldes vähem viinamarju, aga nende mahlas on rohkem polüfenoole. Toote „Χοιρομέρι Πιτσιλιάς/Hiromeri Pitsilias“ tootjad on peale muu tootmisalase oskusteabe pärinud ka suurepärase tumeda viinamarja, millest kirjutas N. Ierides Küprose lühiajaloos (1903: Brief History of Cyprus). Kohalikule ’Mavro’ viinamarjale omane intensiivne lõhn ja maitse tugevdavad toote ja piirkonna vahelist seost veelgi enam.

Tänu tootjate oskusteabele ja piirkonna veini kasutamisest tingitud omadustele on toode „Χοιρομέρι Πιτσιλιάς/Hiromeri Pitsilias“ omandanud Küprose luksuslikema eelroa (meze) maine (P. Xioutas, 1978: Kypriaki Laografia ton Zóon (Loomad Küprose folklooris). N. Patapiou ja C. Lazarou kirjutavad oma raamatus (2013: „Hiromeri: Küprose eriline sink – ajaloolised tõendid, kulinaarne ja kultuuriline vaatenurk“), et toodet „Χοιρομέρι Πιτσιλιάς/Hiromeri Pitsilias“ eksporditi Süüriasse juba 18. sajandil.

Pitsiilia töödeldud lihatooted (sh „Χοιρομέρι Πιτσιλιάς/Hiromeri Pitsilias“) on selle piirkonnaga lahutamatult seotud – trükistes ja/või veebis avaldatavas turismiinfos selle paiga kohta tuuakse need alati eraldi välja. Ka Küprose kööki tutvustavates kirjutistes mainitakse Pitsiilia töödeldud lihatooteid (sh muidugi „Χοιρομέρι Πιτσιλιάς/Hiromeri Pitsilias“) eraldi (nt Küprose põllumajanduse, loodusvarade ja keskkonna ministeerium, 2011: Gastronomikos Chartis tis Kyprou (Küprose kulinaarne kaart) ja Florentia Kithraiotou, 2009: Trofi: aformi schesis (Toit: suhte alus). Xechasmenes nostimies tou Kypriakou Choriou (Küprose külade unustatud maitsed).

Viide tootespetsifikaadi avaldamisele

(määruse artikli 6 lõike 1 teine lõik)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) ELT L 343, 14.12.2012, lk 1.